## La Comunitat Valenciana, Andalusia, les Balears, Catalunya i Múrcia s’unixen contra la proposta de la UE de reduir de 133 a 27 dies els dies de pesca

*** Miguel Barrachina insta estes administracions autonòmiques a fer un front comú junt amb el sector pesquer
* El conseller d’Agricultura ha reclamat al nou comissari europeu retirar la iniciativa**

El conseller d’Agricultura, Aigua, Ramaderia i Pesca, Miguel Barrachina, ha instat este dimecres el Govern d’Espanya “a defendre els interessos dels pescadors de la Comunitat Valenciana davant de la proposta d’Europa de reduir les jornades de pesca de 133 a tan sols 27 dies a l’any, i a buscar els suports necessaris a Europa per a bloquejar esta decisió que no ha tingut en compte cap criteri econòmic, sociològic ni tècnic”.

En estos termes s’ha manifestat el conseller d’Agricultura després de mantindre una reunió de treball, junt amb el director general de Pesca de la Conselleria, Miguel Castell; el conseller d’Agricultura de la Junta d’Andalusia, Ramón Fernández-Pacheco; el director general de Pesca de les Illes Balears, Antoni Grau; el director general de Producció Agrícola, Ramaderia i Pesca de Múrcia, Juan Pedro Vera, i el director general de Política Marítima i Pesca Sostenible de Catalunya, Antoni Espanya.

“La proposta de la Unió Europea és nefasta perquè aboca al tancament de la pesca en tots els ports del Mediterrani. És una iniciativa ideològica i radical que impedix mantindre estos ports oberts”, ha afirmat el conseller d’Agricultura.

A més, Barrachina ha incidit que és “un gran colp econòmic i també en termes alimentaris perquè el peix fresc a la Comunitat Valenciana deixarà d’existir i s’haurà de consumir només peix congelat”.

“Estem units per a fer un front comú junt amb els pescadors de les diferents comunitats autònomes per a evitar que es pose en marxa esta mesura, que suposaria acabar amb la pesca d’arrossegament en els nostres territoris”, ha matisat el conseller.

En este sentit, Barrachina ha informat que “ahir li vaig enviar una carta al nou comissari europeu de Pesca i Oceans, Costas Kadis, en la qual li vaig sol·licitar una reunió per a tractar esta situació i poder explicar-li, de primera mà, la importància de la pesca per a l’economia de la Comunitat Valenciana i les conseqüències tan negatives en llocs de treball, directes i indirectes, que pot comportar esta mesura tan dràstica.”

El conseller ha assegurat que “passar de 133 a 27 dies fa inviable la supervivència del sector pesquer a la Comunitat Valenciana perquè ningú pot treballar 27 dies a l’any per a sobreviure tot l’any”.

“El sector pesquer de la Comunitat Valenciana, amb 483 vaixells, corre un greu perill de desaparéixer, ja que al desballestament dels 201 vaixells d’arrossegament seguiria, irremeiablement, el tancament de quasi totes les confraries i llotges, perquè els gastos fixos de funcionament quedarien exclusivament sobre l’esquena de la resta de vaixells, que no podrien mantindre un mínim de competitivitat”, ha remarcat.

Fecha: 04/12/2024